# Aʻafiaga-umi o le COVID-19

27 Iuni 2022

O le tele o tagata e maua i le COVID-19 o le a i ai ni faʻailoga mo sina taimi puʻupuʻu ma, ona manuia lea i totonu o nai vaiaso. O le taimi e faʻaalu ina ia manuia ai mai le COVID-19 e ʻeseʻese mo tagata taʻitasi. E fua lea i luga pe na e maʻi tele mai le COVID-19. E fua foi i luga pe na i ai nisi ou tulaga o maʻi tumau faʻalesoifuamaloloina.

E i ai nisi tagata e latou te aʻafia pea mo se taimi-umi i faʻafitauli tau soifua maloloina ina ua maeʻa le maua ai i le COVID-19. O nisi o taimi o le COVID-19 e mafua ai ona lagona e le tagata le lē malosi lelei mo le tele o masina ina ua maeʻa le maʻi muamua. Taʻua lea o le ‘COVID umi’. O le COVID umi e mafai ona faifaipea mo le tele o vaiaso ma masina, tusa lava pe ina ua maeʻa ona le toe i ai le siama i lea tagata.

O le COVID umi e maua i tagata sa ma’i tigaina i le COVID-19. Peita’i, e oʻo foi i tagata na i ai sina inifeti mitimiti o le COVID-19 ma na leʻi manaʻomia le alu atu i le falemaʻi e mafai lava atia’e le COVID umi.

## Faʻailoga o le COVID umi

O le COVID umi e mafai ona mafua ai le tele o fa’ailoga ma e le tutusa ai le a’afiaga o tagata uma i le auala e tasi. O nisi o faʻailoga e mafai ona faʻaauau pea maeʻa ona inifeti, pe e toe fo’i mai pe a toe malosi le tagata mai le COVID-19.

O auga ma tulaga lipotia e masani lava ona alia’e e aofia ai :

* le lava
* faigata ona manava
* tale faifai pea
* fatafata tiga
* soʻoga o ponaivi tiga
* le lava le malosi e faʻamalositino ai
* fiva
* ulu tiga
* faʻafitauli ma le manatuaina o mea ma le faigata ona mafaufau manino lelei (‘brainfog’)
* popole ma atuatuvale.

## Puipuia mai le COVID umi

O le auala sili e puipuia mai le COVID umi o le puipuia o oe e fa’asaga atu i le maua i le COVID-19 vairasi.

O tui o se auala sili lea e faʻaititia ai lamatiaga o le COVID-19.

Ua fautuaina i su’esu’ega e fa’apea o tagata e faia tui faʻasaga i le COVID-19, e faʻaititia ai le ripotia o auga o le COVID umi nai lo o tagata e le’i faia o latou tui puipui.

## Mo nisi o fa’amatalaga

Afai sa fa’amaonia i se siaki ua e maua i le COVID-19 i le ova atu o nai vaiaso ua tuana’i, ma o lo’o lagona pea le fa’ama’ima’i, talanoa i lou foma’i.

Mo nisi o fa’amatalaga, asiasi i le [health.gov.au/covid19-vaccines-languages](http://www.health.gov.au/covid19-vaccines-languages), po’o le valaau i le National Coronavirus Helpline i le 1800 020 080. Filifili le filifiliga 8 mo auaunaga fa’aliliu’upu faifua.